రాష్ట్రపతి సచివాలయం
భారత రాష్ట్రపతిగా బాధ్యతలు స్వీకరించిన సందర్భంగా శ్రీమతి ద్రౌపది ముర్ము ప్రసంగం
జోహార్!
నమస్కార్!
భారతదేశ అత్యున్నత రాజ్యాంగ పదవికి నన్ను ఎన్నుకున్నందుకు పార్లమెంటు, శాసనసభల సభ్యులందరికీ నా హృదయపూర్వక కృతజ్ఞతలు తెలియజేస్తున్నాను.
మీరు నాకు వేసిన ఓటు దేశంలోని కోట్లాది మంది పౌరుల విశ్వాసానికి నిదర్శనం.
భారతదేశ పౌరులందరి ఆశలు, ఆకాంక్షలు మరియు హక్కులకు ప్రతీక అయిన ఈ పవిత్ర పార్లమెంటు నుండి తోటి పౌరులందరికీ నేను వినయపూర్వకంగా శుభాకాంక్షలు తెలియజేస్తున్నాను.
నా విధులు, బాధ్యతలను నిర్వర్తించడంలో మీ ఆప్యాయత, నమ్మకం మరియు మద్దతు నాకు గొప్ప బలం.
మనం 'ఆజాదీ కా అమృత్ మహోత్సవ్' జరుపుకుంటున్న కీలక సమయంలో దేశం నన్ను రాష్ట్రపతిగా ఎన్నుకుంది.
కొన్ని రోజులలో దేశానికి స్వాతంత్య్రం వచ్చి 75 ఏళ్లు పూర్తవుతాయి.
దేశానికి స్వాతంత్య్రం వచ్చి 50 ఏళ్ల సంబరాలు చేసుకుంటున్న సమయంలో నా రాజకీయ జీవితం ప్రారంభం కావడం కూడా యాదృచ్ఛికమే.
స్వాతంత్య్రం వచ్చి 75 ఏళ్లు అవుతున్నసందర్భం లో ఈరోజు ఈ కొత్త బాధ్యతను నాకు అప్పగించారు.
రాబోయే 25 ఏళ్లలో భారతదేశం తన దార్శనికతను పూర్తి స్థాయిలో సాకారం చేసుకోవడంలో నిమగ్నమై ఉన్న చారిత్రక సమయంలో ఈ బాధ్యతను అప్పగించడం నాకు లభించిన గొప్ప అదృష్టం.
దేశానికి , స్వతంత్ర భారతదేశంలో జన్మించిన మొదటి రాష్ట్రపతిని కూడా నేనే.
స్వతంత్ర భారత పౌరుల నుండి మన స్వాతంత్ర్య సమరయోధుల అంచనాలను నెరవేర్చడానికి ఈ అమృతకాల్లో మనం వేగంగా పని చేయాలి.
ఈ 25 సంవత్సరాలలో, అమృతకాల్ లక్ష్యాలను సాధించే మార్గం రెండు మార్గాల్లో సాగుతుంది - సబ్కా ప్రయాస్ ఔర్ సబ్కా కర్తవ్య .
కర్తవ్య మార్గాన్ని అనుసరిస్తూ, మన సమిష్టి కృషితో భారతదేశ ఉజ్వల భవిష్యత్తు వైపు కొత్త అభివృద్ధి ప్రయాణం చేపట్టాలి.
మనం రేపు అంటే జూలై 26న కార్గిల్ విజయ్ దివస్ని జరుపుకుంటాము. ఈ రోజు భారత సాయుధ దళాల ధైర్యసాహసాలు మరియు సంయమనం రెండింటికీ ప్రతీక.
ఈ రోజు, నేను దేశంలోని సాయుధ దళాలకు మరియు పౌరులందరికీ ముందస్తుగా నా శుభాకాంక్షలు తెలియజేస్తున్నాను.
లేడీస్ అండ్ జెంటిల్మెన్,
నేను దేశంలోని తూర్పు ప్రాంతంలోని ఒడిశాలోని ఒక చిన్న గిరిజన గ్రామం నుండి నా జీవిత ప్రయాణాన్ని ప్రారంభించాను.
నేను వచ్చిన నేపథ్యం నుండి, ప్రాథమిక విద్యను పొందడం నాకు ఒక కల లాంటిది.
అయితే ఎన్నో అడ్డంకులు ఎదురైనా నా దృఢ సంకల్పం దృఢంగా ఉండి కాలేజీకి వెళ్లిన మా ఊరి మొదటి కూతురిని అయ్యాను.
నేను గిరిజన సమాజానికి చెందినదానిని. వార్డ్ కౌన్సిలర్గా పని చేయడం నుండి భారత రాష్ట్రపతి వరకు ఎదిగే అవకాశం నాకు లభించింది. ఇది ప్రజాస్వామ్యానికి తల్లి అయిన భారతదేశం గొప్పతనం.
మారుమూల గిరిజన ప్రాంతంలో నిరుపేద ఇంట్లో పుట్టిన కూతురు భారతదేశంలోనే అత్యున్నత రాజ్యాంగ స్థానానికి చేరుకోవడం మన ప్రజాస్వామ్య శక్తికి నివాళి.
నేను రాష్ట్రపతి పదవిని సాధించడం నా వ్యక్తిగత విజయం కాదు, భారతదేశంలోని ప్రతి పేద వ్యక్తి సాధించిన ఘనత ఇది.
భారతదేశంలోని పేదలు కలలు కంటూ వాటిని కూడా నెరవేర్చగలరనడానికి నా ఎన్నికే నిదర్శనం.
శతాబ్దాలుగా నిరాదరణకు గురైన వారు, అభివృద్ధి ఫలాలు అందకుండా పోతున్నవారు, పేదలు, అణగారిన, వెనుకబడిన, గిరిజనులు నాలో తమ ప్రతిబింబాన్ని చూడడం నాకు చాలా సంతృప్తిని కలిగించే విషయం.
నా ఈ ఎన్నికలకు దేశంలోని పేదల ఆశీస్సులు ఉన్నాయి. మరియు ఇది దేశంలోని కోట్లాది మంది మహిళలు మరియు కుమార్తెల కలలు మరియు సామర్థ్యాన్ని ప్రతిబింబిస్తుంది.
నా ఈ ఎన్నికలు కొత్త బాటలో నడవడానికి సిద్ధంగా ఉన్న నేటి భారత యువత ధైర్యాన్ని కూడా చూపుతున్నాయి.
అటువంటి ప్రగతిశీల భారతదేశానికి నాయకత్వం వహిస్తున్నందుకు ఈ రోజు నేను గర్వపడుతున్నాను.
ఈ రోజు, ఈ హోదాలో పని చేస్తున్నప్పుడు వారి ప్రయోజనాలే నాకు ప్రధానం అని నేను తోటి పౌరులందరికీ ముఖ్యంగా భారతదేశంలోని యువత, భారతదేశపు మహిళలకు హామీ ఇస్తున్నాను.
లేడీస్ అండ్ జెంటిల్మెన్,
ప్రపంచంలో భారత ప్రజాస్వామ్య ప్రతిష్టను నిరంతరం బలోపేతం చేసిన భారత రాష్ట్రపతి పదవికి సంబంధించిన గొప్ప వారసత్వం నా ముందు ఉంది.
దేశ తొలి రాష్ట్రపతి డాక్టర్ రాజేంద్ర ప్రసాద్ నుండి శ్రీ రామ్ నాథ్ కోవింద్ జీ వరకు ఈ పదవిని అలంకరించారు.
ఈ పదవితో పాటు, ఈ గొప్ప సంప్రదాయానికి ప్రాతినిధ్యం వహించే బాధ్యతను కూడా దేశం నాకు అప్పగించింది.
రాజ్యాంగం వెలుగులో, నేను నా బాధ్యతలను అత్యంత చిత్తశుద్ధితో నిర్వర్తిస్తాను.
నాకు, భారతదేశం మరియు పౌరులందరి ప్రజాస్వామ్య-సాంస్కృతిక ఆదర్శాలు ఎల్లప్పుడూ నా శక్తికి మూలం.
లేడీస్ అండ్ జెంటిల్మెన్,
మన స్వాతంత్ర్య పోరాటం ఒక దేశంగా భారతదేశం యొక్క కొత్త ప్రయాణానికి రోడ్మ్యాప్ను సిద్ధం చేసింది.
మన స్వాతంత్ర్య పోరాటం ఆ పోరాటాలు మరియు త్యాగాల యొక్క నిరంతర ప్రవాహం, ఇది స్వతంత్ర భారతదేశానికి అనేక ఆదర్శాలను, అవకాశాలను పెంపొందించింది.
పూజ్య బాపు స్వరాజ్యం, స్వదేశీ, స్వచ్ఛత మరియు సత్యాగ్రహాలను ఆశ్రయించి భారతీయ సాంస్కృతిక ఆదర్శాలను సాకారం చేసుకునేందుకు మార్గం చూపారు.
నేతాజీ సుభాష్ చంద్రబోస్, నెహ్రూ జీ, సర్దార్ పటేల్, బాబాసాహెబ్ అంబేద్కర్, భగత్ సింగ్, సుఖ్ దేవ్, రాజ్గురు, చంద్రశేఖర్ ఆజాద్ వంటి అసంఖ్యాక వ్యక్తులు దేశాభిమానాన్ని ప్రధానం చేయాలని మనకు నేర్పించారు.
రాణి లక్ష్మీ బాయి, రాణి వేలు నాచియార్, రాణి గైడిన్లియు మరియు రాణి చెన్నమ్మ వంటి అనేక మంది ధైర్య మహిళా ఐకాన్లు దేశాన్ని రక్షించడంలో మరియు నిర్మించడంలో మహిళా శక్తి పాత్రను కొత్త ఎత్తులకు తీసుకెళ్లారు.
సంతాల్ విప్లవం, పైకా విప్లవం నుండి కోల్ విప్లవం మరియు భిల్ విప్లవం వరకు, ఈ విప్లవాలన్నీ స్వాతంత్ర్య పోరాటంలో గిరిజనుల సహకారాన్ని బలోపేతం చేశాయి.
సామాజిక అభ్యున్నతి మరియు దేశభక్తి కోసం 'ధర్తి ఆబా' భగవాన్ బిర్సా ముండా జీ త్యాగం నుండి మేము ప్రేరణ పొందాము.
మన స్వాతంత్ర్య పోరాటంలో గిరిజన సంఘాల పాత్రకు అంకితం చేస్తూ దేశవ్యాప్తంగా అనేక మ్యూజియంలు నిర్మిస్తున్నందుకు నేను సంతోషిస్తున్నాను.
లేడీస్ అండ్ జెంటిల్మెన్,
పార్లమెంటరీ ప్రజాస్వామ్య దేశంగా 75 సంవత్సరాలలో, భారతదేశం భాగస్వామ్యం మరియు ఏకాభిప్రాయం ద్వారా ప్రగతి సంకల్పాన్ని ముందుకు తీసుకువెళ్లింది.
వైవిధ్యాలతో నిండిన మన దేశంలో, అనేక భాషలు, మతాలు, వర్గాలు, ఆహారపు అలవాట్లు, జీవన విధానాలు మరియు ఆచార వ్యవహారాలను అవలంబిస్తూ 'ఏక్ భారత్ - శ్రేష్ఠ భారత్' నిర్మాణంలో నిమగ్నమై ఉన్నాము.
మనకు స్వాతంత్య్రం వచ్చి 75 ఏళ్లు పూర్తయిన సందర్భంగా ప్రారంభమయ్యే ఈ అమృతకాల్ భారతదేశానికి కొత్త తీర్మానాల కాలం.
ఈ రోజు నేను నా దేశం ప్రేరణ పొంది, కొత్త ఆలోచనతో ఈ కొత్త శకాన్ని స్వాగతించడానికి సిద్ధంగా ఉన్నట్లు చూస్తున్నాను.
నేడు భారతదేశం ప్రతి రంగంలోనూ అభివృద్ధిలో కొత్త అధ్యాయాన్ని జోడిస్తోంది.
కరోనా మహమ్మారి ప్రపంచ సంక్షోభాన్ని ఎదుర్కోవడంలో భారతదేశం చూపిన సామర్ధ్యం ప్రపంచవ్యాప్తంగా భారతదేశం యొక్క విశ్వసనీయతను పెంచింది.
భారతీయులమైన మనం ఈ ప్రపంచ సవాలును మా ప్రయత్నాలతో ఎదుర్కోవడమే కాకుండా ప్రపంచానికి కొత్త ప్రమాణాలను కూడా ఏర్పాటు చేసాము.
కొద్ది రోజుల క్రితం, భారతదేశం 200 కోట్ల డోస్ల కరోనా వ్యాక్సిన్ను అందించి రికార్డు సృష్టించింది.
ఈ మొత్తం యుద్ధంలో భారతదేశ ప్రజలు చూపిన సహనం, ధైర్యం మరియు సహకారం సమాజంగా మన పెరుగుతున్న శక్తి మరియు సున్నితత్వానికి ప్రతీక.
ఈ క్లిష్ట పరిస్థితుల్లో భారతదేశం తనను తాను చూసుకోవడమే కాకుండా ప్రపంచానికి సహాయం చేసింది.
కరోనా మహమ్మారి సృష్టించిన వాతావరణంలో, నేడు ప్రపంచం భారతదేశం వైపు కొత్త విశ్వాసంతో చూస్తోంది.
ప్రపంచ ఆర్థిక స్థిరత్వం, సరఫరా గొలుసు సౌలభ్యం మరియు శాంతిని నిర్ధారించడం కోసం అంతర్జాతీయ సమాజం భారతదేశం నుండి చాలా ఆశలు పెట్టుకుంది.
రాబోయే నెలల్లో, భారతదేశం దాని అధ్యక్షతన G-20 గ్రూప్కు కూడా ఆతిథ్యం ఇవ్వబోతోంది.
ఈ సమూహంలో, భారతదేశ అధ్యక్షతన ప్రపంచంలోని ఇరవై పెద్ద దేశాలు ప్రపంచ సమస్యలపై మేధోమథనం చేస్తాయి.
భారతదేశంలో ఈ మేధోమథనం నుండి వెలువడే తీర్మానాలు మరియు విధానాలు రాబోయే దశాబ్దాల దిశను నిర్దేశిస్తాయని నేను ఖచ్చితంగా అనుకుంటున్నాను.
లేడీస్ అండ్ జెంటిల్మెన్,
దశాబ్దాల క్రితం రాయరంగపూర్లోని శ్రీ అరబిందో ఇంటిగ్రల్ స్కూల్లో టీచర్గా పనిచేసే అవకాశం వచ్చింది.
కొన్ని రోజుల తర్వాత, మేము శ్రీ అరబిందో 150వ జయంతిని జరుపుకుంటాము.
విద్యపై శ్రీ అరబిందో ఆలోచనలు నాకు స్ఫూర్తినిస్తూనే ఉన్నాయి.
ప్రజాప్రతినిధిగా, ఆ తర్వాత గవర్నర్గా వివిధ హోదాల్లో సేవలందిస్తూ విద్యా సంస్థలతో చురుకైన అనుబంధాన్ని కలిగి ఉన్నాను.
దేశ యువతలో ఉన్న ఉత్సాహాన్ని, ఆత్మవిశ్వాసాన్ని నేను నిశితంగా గమనించాను.
మన గౌరవనీయులైన అటల్ జీ దేశంలోని యువత అభివృద్ధి చెందినప్పుడు, వారు తమ స్వంత విధిని సృష్టించుకోవడమే కాకుండా దేశ భవిష్యత్తును కూడా రూపొందిస్తారు.
అది నిజమవడాన్ని ఈరోజు మనం చూస్తున్నాం.
'వోకల్ ఫర్ లోకల్' నుంచి 'డిజిటల్ ఇండియా' వరకు - ప్రతి రంగంలోనూ ముందుకు సాగుతున్న నేటి భారతదేశం, ప్రపంచంతో కలిసి అడుగులు వేస్తూ, 'పారిశ్రామిక విప్లవం ఫోర్ పాయింట్ ఓ'కి సిద్ధమైంది.
భారతదేశంలోని యువత రికార్డు స్థాయిలో స్టార్టప్లను సృష్టించడంలో, అనేక ఆవిష్కరణలలో మరియు సుదూర ప్రాంతాలలో డిజిటల్ సాంకేతికతను స్వీకరించడంలో పెద్ద పాత్రను కలిగి ఉంది.
గత కొన్ని సంవత్సరాలుగా, మహిళా సాధికారత కోసం తీసుకున్న నిర్ణయాలు మరియు రూపొందించిన విధానాల కారణంగా దేశంలో కొత్త శక్తి నింపబడింది.
మన సోదరీమణులు మరియు కుమార్తెలందరూ మరింత శక్తివంతం కావాలని నేను కోరుకుంటున్నాను, తద్వారా వారు దేశ నిర్మాణానికి సంబంధించిన ప్రతి రంగంలో తమ సహకారాన్ని పెంచుతూనే ఉన్నారు.
మీరు మీ భవిష్యత్తును నిర్మించుకోవడమే కాకుండా భావి భారతదేశానికి పునాది వేస్తున్నారని మన దేశ యువతకు నేను చెప్పాలనుకుంటున్నాను.
దేశ రాష్ట్రపతిగా మీకు నా పూర్తి సహకారాన్ని ఎల్లప్పుడూ అందిస్తాను.
లేడీస్ అండ్ జెంటిల్మెన్,
ఎదుగుదల మరియు పురోగమనం అంటే నిరంతరం ముందుకు సాగడం, అయితే ఒకరి గతం గురించి అవగాహన కూడా అంతే ముఖ్యం.
నేడు, ప్రపంచం స్థిరమైన గ్రహం గురించి మాట్లాడుతున్నప్పుడు, భారతదేశ పురాతన సంప్రదాయాలు మరియు స్థిరమైన జీవనశైలి పాత్ర మరింత ముఖ్యమైనది.
వేల ఏళ్లుగా ప్రకృతితో మమేకమై జీవించే ఆ గిరిజన సంప్రదాయంలో పుట్టాను.
నా జీవితంలో అడవులు మరియు నీటి వనరుల ప్రాముఖ్యతను నేను గ్రహించాను.
మేము ప్రకృతి నుండి అవసరమైన వనరులను తీసుకుంటాము మరియు ప్రకృతికి సమానమైన భక్తితో సేవ చేస్తాము.
ఈ సున్నితత్వం నేడు ప్రపంచ ఆవశ్యకతగా మారింది.
పర్యావరణ పరిరక్షణలో భారతదేశం ప్రపంచానికి మార్గనిర్దేశం చేస్తున్నందుకు నేను సంతోషిస్తున్నాను.
లేడీస్ అండ్ జెంటిల్మెన్,
నా జీవితంలో ఇప్పటి వరకు ప్రజాసేవ ద్వారానే జీవిత పరమార్థాన్ని తెలుసుకున్నాను.
శ్రీ జగన్నాథ క్షేత్రానికి చెందిన ప్రముఖ కవి భీమ్ భోయ్ జీ పద్యం నుండి ఒక లైన్ ఉంది-
“మో జీబన్ పచ్చే నార్కే పడి థౌ, జగతో ఉద్ధర్ హేయు”.
అంటే లోక కళ్యాణం కోసం పని చేయడం తన ప్రయోజనాల కంటే చాలా గొప్పది.
ఈ లోక కళ్యాణ స్ఫూర్తితో, మీరందరూ నాపై ఉంచిన నమ్మకానికి అనుగుణంగా జీవించడానికి పూర్తి భక్తి మరియు అంకితభావంతో పని చేయడానికి నేను ఎల్లప్పుడూ సిద్ధంగా ఉంటాను.
ఉజ్వలమైన, స్వావలంబనతో కూడిన భారతదేశాన్ని నిర్మించడానికి మనమందరం ఏకమై అంకిత భావంతో కర్తవ్య మార్గంలో ముందుకు సాగుదాం.
ధన్యవాదాలు,
జై హింద్!